Honderde spoedboetes in Krugerwildtuin opgelê(Argieffoto: Twitter) Beamptes van SANParke en wetstoepassers het in Desember altesaam 796 spoedboetes aan werkers asook aan besoekers aan die Krugerwildtuin uitgereik. Dié park wat nagenoeg 2 miljoen hektaar beslaan, voer ŉ opdraande stryd om besoekers sover te kry om by die spoedbeperking te hou. Dit is boonop ŉ bykans onbegonne taak om elke verkeersoortreding te polisieer, sê beamptes. Isaac Phaahla, woordvoerder van SANParke, het gesê ten spyte van hul geen genade-aanslag teenoor oortreders, bly spoed ŉ probleem. (Foto: Shaun Parsons/Facebook) Maroela Media het die afgelope ruk verskeie kere berig oor besoekers wat hulle nie aan die wildtuin se reëls of spoedgrense steur nie. In een voorval is drie rooibokke verlede maand naby die Tshokwane-piekniekplek doodgery, vermoedelik deur ŉ motoris wat te vinnig gery het. In November is ŉ Switserse toeris dood nadat hy aanvanklik ernstig beseer is toe ŉ kameelperd tydens ŉ botsing in die wildtuin op sy voertuig beland het. Die kameelperd het glo voor ŉ minibus met 13 dagbesoekers wat na Letaba op pad was, ingeloop. Die minibus se bestuurder kon na bewering nie ŉ botsing met die dier vermy nie en die kameelperd het op die gehuurde safarivoertuig te lande gekom. Die kameelperd is op die toneel dood en die voorval het groot opslae gemaak. (Foto: Sanparke) In nóg ŉ voorval vroeër vandeesmaand het ŉ groep besoekers uit hul motors geklim om na ŉ trop leeus in die omgewing van die Krokodilbrug te kyk. Wildbewaarders moes hulle beveel om terug te klim. Spoed bly egter een van die grooste kopsere, sê Phaahla. Die wildtuin het onlangs nuut gekalibreerde spoedkameras geïnstalleer en die meeste oortreders is danksy dié kameras uitgewys. Altesaam 398 boetes – die helfte van die boetes wat onlangs uitgereik is – is aan werkers opgelê. Hulle word toegelaat om tot 65 km/h in die wildtuin te ry. (Foto: Twitter) Werkers van SANParke wat vir spoedoortredings gevang word, word nie net boetes opgelê nie, maar interne tugstappe word ook teen hulle ingestel. Toeriste is ŉ totaal van 398 boetes opgelê. “Ons verstaan nie hoekom mense aanhou om die spoedgrens te oortree nie, jy is tog daar om die omgewing te geniet,” het Phaahla gesê. Die grootste brandpunte vir spoedoortredings is die hoofroetes. Dit sluit in die pad van Phalaborwa in die rigting van Shingwedzi, die Skukuza-pad tussen die Paul Kruger-hek en die Skukuza-ruskamp, asook die hoofroete na die Satara-ruskamp. SANParke het weer eens by besoekers gepleit om die reëls te gehoorsaam, en sê spoed is nie net dodelik vir die diere nie, maar kan ook lewensgevaarlik vir motoriste wees.